Tammen julkaisemia suomenkielisiä Jennings-kirjoja.
**Jennings-kirjat** ovat brittiläisen kirjailija Anthony Buckeridgen luoma lastenkirjasarja, jonka 25 osaa ilmestyivät vuosina 1952–1994. Kustannusosakeyhtiö Tammi julkaisi yksitoista niistä suomeksi vuosina 1965–1971, suomentajana muiden muassa Ulf Erik Qvickström.

Jennings-kirjat kertovat humoristisesti noin 11-vuotiaasta sisäoppilaitoksessa opiskelevasta pojasta, hänen kaveristaan Darbishirestä ja heidän hyväntahtoisista hölmöilyistään ja väärinkäsityksistään koulutovereiden riemuksi mutta opettajien ja muun henkilökunnan harmiksi.

Buckeridgen teossarja perustuu kirjailijan omiin sisäoppilaitoskokemuksiin 1920-luvulla hänen seurattuaan itseään pari vuotta nuoremman Jennings-nimisen pojan toilailuja. Myöhemmin Buckeridgesta tuli sisäoppilaitoksen opettaja, ja hänellä oli tapana kertoa oppilaille muistelmiaan tuosta pojasta. Toisen maailmansodan jälkeen Buckeridge kirjoitti tarinoista kuunnelmasarjan BBC:n *Children’s Hour* -ohjelmaan, kunnes päätti alkaa kirjoittaa tarinoita myös kirjoiksi. 

Vuonna 1995 televisiotoimittaja Michael Crick haastatteli 83-vuotiasta Buckeridgea ja kysyi, tietääkö tämä Jennings-pojan myöhemmistä vaiheista. Buckeridge ei tiennyt, mutta Crick alkoi selvittää asiaa ja löysi kirjasarjan alkuperäisen esikuvan vanhainkodista Uuden-Seelannin Eteläsaarelta. Tämä Diarmaid Jennings ei muistanut Anthony Buckeridgea eikä ollut koskaan kuullutkaan Jennings-kirjoista. Buckeridge ja Jennings aloittivat kuitenkin kirjeenvaihdon, ja vanhainkodin hoitajat lukivat herra Jenningsille Buckeridgen kirjoja. Diarmaid Jennings kuoli 96-vuotiaana 2009. Kirjailija Buckeridge kuoli viisi vuotta aiemmin 92-vuotiaana.

Jennings-kirjoja on käännetty suomen lisäksi ainakin ranskaksi, ruotsiksi ja norjaksi. Ranskassa päähenkilön nimeksi tuli Bennett ja Norjassa Stompa. Norjalaiskirjoissa myös tarinat muutettiin tapahtuviksi norjalaiskoulussa. Stompa-tarinoiden pohjalta tehtiin Norjassa 1960-luvulla myös neljä elokuvaa.

1990-luvun alussa BBC teki kahdesta Jennings-kirjasta radioversiot Stephen Fryn lukemana. Kolmas Jennings-tarina, *Jennings’ Little Hut*, radioitiin 2010 lukijana Mark Williams. Vuonna 2011 kuusi Jennings-kirjaa tallennettiin äänikirjoiksi, lukijana Simon Vance.

Kirjailija Jari Tervo on maininnut Jennings-kirjat tärkeinä lapsuutensa lukukokemuksina.

Suomennetut Jennings-kirjat
---------------------------

* Jennings koulussa, 1965 (*Jennings Goes to School* 1950)
* Jennings salapoliisina, 1965 (*Jennings Follows a Clue* 1951)
* Jenningsin maja, 1966 (*Jennings’ Little Hut* 1951)
* Jennings kiipelissä, 1967 (*Jennings & Darbishire* 1952)
* Jennings oli sitä mieltä, 1967 (*According to Jennings* 1954)
* Ystävämme Jennings, 1968 (*Our Friend Jennings* 1955)
* Kiitos Jenningsin, 1968 (*Thanks to Jennings* 1957)
* Jenningsin päiväkirja, 1969 (*Jennings’ Diary* 1953)
* Jennings luonnontieteilijänä, 1969 (*Take Jennings for Instance* 1958)
* Jenningsin hyvät päätökset, 1970 (*Trouble with Jennings* 1960)
* Jennings, kukapa muu, 1971 (*Jennings As Usual* 1959)

Lähteet
-------

1. ↑  Diarmaid Jennings, who died on November 19 aged 96, was astonished in old age to discover that he had been the model for the main character in the prep school novels of Anthony Buckeridge which bear his name  25.11.2009. The Telegraph. Viitattu 16.7.2013.
2. ↑  Stompa bilder *Stompa-sivusto*.  Arkistoitu 22.2.2007. Viitattu 1.11.2017.  (Internet Archive)
3. ↑  Lähde, Jussi: Jari Tervo paljastaa "Tervon listan", Jussi Lähteen blogi Sivuhuomautuksia 27.10.2011. Viitattu 30.10.2016.
4. ↑  Anthony Buckeridge Kirjasampo. Viitattu 15.7.2013.

Aiheesta muualla
----------------

* Jennings-kirjasarjasta blogissa *5555 luettua kirjaa*
* Jennings-kirjojen fanisivusto *The Linbury Court* (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Jennings (novels)